Liefdesdriehoek lei tot PTA-man se doodArgieffoto ŉ Man in sy 30s is Dinsdag in Pretoria se middestad doodgeskiet, het die polisie in Gauteng gesê. “Die voorval hou verband met ŉ liefdesdriehoek tussen twee mans en ŉ vrou,” het sers. Ann Poortman, woordvoerder vir die polisie, gesê. “Drie skote is op die man gevuur. ŉ Vierde skoot het hom rakelings gemis en ŉ winkelvenster getref.” Poortman sê die vermeende skieter, ŉ 35-jarige man, is Dinsdagoggend na die oorledene se werksplek en hulle het begin stry. “Die verdagte het ŉ vuurwapen te voorskyn gebring en die man in die maag geskiet. Die slagoffer het uit die gebou gehardloop en die verdagte het hom agternagesit.” ŉ Tweede skoot het die oorledene in die rug getref. ŉ Derde skoot het hom gemis en ŉ winkelvenster getref. “Die verdagte het na die man toe gestap en hom van naby in sy kop geskiet. Die man is op die toneel dood verklaar,” het Poortman bygevoeg. Die vermeende skieter is in hegtenis geneem en word aangekla van moord en die besit van ŉ ongelisensieerde vuurwapen. Hy sal na verwagting binnekort in die Pretoriase landdroshof verskyn.